CELEX: 
Language: hu
Date: 2018-01-22 00:00:00
Title: A BIZOTTSÁG (EU) …/… RENDELETE az 1333/2008/EK európai parlamenti és tanácsi rendelet II. mellékletének az édesítőszerek finompékárukban való használata tekintetében történő módosításáról

A BIZOTTSÁG (EU) …/… RENDELETE
            
            
               (2018.1.22.)
            
            
               az 1333/2008/EK európai parlamenti és tanácsi rendelet II. mellékletének az édesítőszerek finompékárukban való használata tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre
                  1
                és különösen annak 10. cikke (3) bekezdésére,
            
            
               tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre
                  2
                és különösen annak 7. cikke (5) bekezdésére,
            
            
               mivel:
            
            
               (1)Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.
            
            
               (2)E jegyzék az 1331/2008/EK rendelet 3. cikkének (1) bekezdésében említett egységes eljárással naprakésszé tehető akár a Bizottság kezdeményezése, akár egy kérelem nyomán.
            
            
               (3)A tagállamoktól kapott tájékoztatások fényében a Bizottság arra a következtetésre jutott, hogy az 1333/2008/EK rendelet II. melléklete módosításra szorul az E 950 aceszulfám K, az E 951 aszpartám, az E952 ciklaminsav, valamint annak Na- és Ca-sói, az E 954 szacharin, valamint annak Na-, K- és Ca-sói, az E 955 szukralóz, az E 959 neoheszperidin DC, az E 961 neotám, az E 962 aszpartám-aceszulfámsó és az E 969 advantame „különleges táplálkozási igényeket kielégítő finompékáruk”-ban való használata tekintetében.
            
            
               (4)A „különleges táplálkozási igényeket kielégítő finompékáruk”-ban az édesítőszerek használatát a 94/35/EK európai parlamenti és tanácsi irányelv
                  3
                engedélyezte. A „különleges táplálkozási igényeket kielégítő finompékáruk” fogalma lefedi a „szénhidrátanyagcsere-elégtelenségben (diabétesz) szenvedő személyeknek szánt élelmiszerek” fogalmát, melynek használatát a 89/398/EGK tanácsi irányelv
                  4
                szabályozza. Ez az irányelv rögzítette a „különleges táplálkozási célokra szánt élelmiszer” fogalmát, és különleges rendelkezések elfogadását tette lehetővé ezek egyik kategóriája, a szénhidrátanyagcsere-elégtelenségben (diabetes) szenvedő személyeknek szánt élelmiszerek kapcsán.
            
            
               (5)Azonban a szénhidrátanyagcsere-zavarban (diabétesz) szenvedő személyeknek szánt élelmiszerekről szóló bizottsági jelentésben
                  5
                foglaltaknak megfelelően az ilyen élelmiszerek kapcsán nem állnak rendelkezésre a különleges összetételi előírások kidolgozáshoz szükséges tudományos adatok. A 609/2013/EU európai parlamenti és tanácsi rendelet
                  6
                eltörölte továbbá a „különleges táplálkozási célokra szánt élelmiszer” és a „szénhidrátanyagcsere-elégtelenségben (diabetes) szenvedő személyeknek szánt élelmiszerek” fogalmát.
            
            
               (6)Ezért az említett édesítőszereknek a „különleges táplálkozási igényeket kielégítő finompékáruk”-ban való alkalmazásának engedélyezése az 1333/2008/EK rendelet 7. cikkének c) pontjával összhangban már nem indokolt, és ilyen termékeket a továbbiakban nem szabad forgalomba hozni.
            
            
               (7)Mindezen túl az édesítőszerek használatának engedélyezésére vonatkozó feltételek egységes alkalmazása egyértelműbb helyzetet teremtene, és biztosítaná a belső piac megfelelő működését.
            
            
               (8)Ezért a „07.2 Finompékáruk” élelmiszerkategóriában törölni kell az E 950 aceszulfám K, az E 951 aszpartám, az E952 ciklaminsav, valamint annak Na- és Ca-sói, az E 954 szacharin, valamint annak Na-, K- és Ca-sói, az E 955 szukralóz, az E 959 neoheszperidin DC, az E 961 neotám, az E 962 aszpartám-aceszulfámsó és az E 969 advantame élelmiszer-adalékanyagoknak a kizárólag a különleges táplálkozási igényeket kielégítő finompékáruban való használatára vonatkozó bejegyzéseket. 
            
            
               (9)Az 1333/2008/EK rendelet II. mellékletét ezért ennek megfelelően módosítani kell.
            
            
               (10)Annak érdekében, hogy a gazdasági szereplők számára elegendő idő álljon rendelkezésre az új szabályokhoz való alkalmazkodásra, helyénvaló átmeneti időszakról rendelkezni, amelynek során az említett édesítőszereket tartalmazó, különleges táplálkozási igényeket kielégítő finompékáruk még forgalomba hozhatók. 
            
         
         
            
               (11)Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
            
               ELFOGADTA EZT A RENDELETET:
            
            
               1. cikk
            
            
               Az 1333/2008/EK rendelet II. melléklete e rendelet mellékletének megfelelően módosul. 
            
            
               2. cikk
            
            
               Az E 950 aceszulfám K, az E 951 aszpartám, az E952 ciklaminsav, valamint annak Na- és Ca-sói, az E 954 szacharin, valamint annak Na-, K- és Ca-sói, az E 955 szukralóz, az E 959 neoheszperidin DC, az E 961 neotám, az E 962 aszpartám-aceszulfámsó és/vagy az E 969 advantame élelmiszer-adalékanyagokat tartalmazó, az e rendelet hatálybalépése előtt jogszerűen forgalomba hozott finompékáruk a készletek kimerüléséig továbbra is forgalomba hozhatók.
            
            
               3. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2018.1.22.
            
            
               
                     a Bizottság részéről
               
               
                     elnök
                     Jean-Claude JUNCKER
               
               
            
         
         
            
                  
                     (1)
                  
                        HL L 354., 2008.12.31., 16. o.
               
               
                  
                     (2)
                  
                        HL L 354., 2008.12.31., 1. o.
               
               
                  
                     (3)
                  
                        Az Európai Parlament és a Tanács 94/35/EK irányelve (1994. június 30.) az élelmiszerekben felhasználandó édesítőszerekről (HL L 237., 1994.9.10., 3. o.).
               
               
                  
                     (4)
                  
                        A Tanács 89/398/EGK irányelve (1989. május 3.) a különleges táplálkozási célokra szánt élelmiszerekre vonatkozó tagállami jogszabályok közelítéséről (HL L 186., 1989.6.30., 27. o.).
               
               
                  
                     (5)
                  
                        
                  
                     A Bizottság jelentése
                  
                   az Európai Parlamentnek és a Tanácsnak a szénhidrátanyagcsere-zavarban (diabétesz) szenvedő személyeknek szánt élelmiszerekről (COM (2008) 392 végleges), 2008. július 1.
               
               
                  
                     (6)
                  
                        Az Európai Parlament és a Tanács 609/2013/EU rendelete (2013. június 12.) a csecsemők és kisgyermekek számára készült, a speciális gyógyászati célra szánt, valamint a testtömeg-szabályozás céljára szolgáló, teljes napi étrendet helyettesítő élelmiszerekről, továbbá a 92/52/EGK tanácsi irányelv, a 96/8/EK, az 1999/21/EK, a 2006/125/EK és a 2006/141/EK bizottsági irányelv, a 2009/39/EK európai parlamenti és tanácsi irányelv és a 41/2009/EK és a 953/2009/EK bizottsági rendelet hatályon kívül helyezéséről (HL L 181., 2013.6.29., 35. o.).
               
            
      
    ---documentbreak--- 
      
         
         
            
               MELLÉKLET
            
            
               Az 1333/2008/EK rendelet II. mellékletének E. része a következőképpen módosul: 
            
            
               1.A 07.2 „Finompékáruk” élelmiszer-kategóriában az E 950 aceszulfám K, az E 951 aszpartám, az E952 ciklaminsav, valamint annak Na- és Ca-sói, az E 954 szacharin, valamint annak Na-, K- és Ca-sói, az E 955 szukralóz, az E 959 neoheszperidin DC, az E 961 neotám, az E 962 aszpartám-aceszulfámsó és az E 969 advantame élelmiszer-adalékanyagoknak a „különleges táplálkozási igényeket kielégítő finompékáruk”-ban való használatára vonatkozó bejegyzéseket törölni kell.